maidir leis an seasamh atá le glacadh thar ceann an Aontais Eorpaigh i gComhairle Chomhaltaí Chomhairle Idirnáisiúnta na nOlóg (IOC), maidir leis an gcatagóir gnáthola olóige íon a bhaint d’Iarscríbhinn B a ghabhann leis an gComhaontú Idirnáisiúnta maidir le hOla Olóige agus Ológa Boird, 2015

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena leagtar síos an seasamh atá le glacadh thar ceann an Aontais i gComhairle Chomhaltaí Chomhairle Idirnáisiúnta na nOlóg (‘IOC’) i ndáil leis an gcatagóir Gnáthola olóige íon a bhaint as d’Iarscríbhinn B a ghabhann leis an gComhaontú Idirnáisiúnta maidir le hOla Olóige agus Ológa Boird.

2.Comhthéacs an togra

2.1.An Comhaontú Idirnáisiúnta maidir le hOla Olóige agus Ológa Boird, 2015

Tá sé d’aidhm ag an gComhaontú Idirnáisiúnta maidir le hOla Olóige agus Ológa Boird, 2015 (‘an Comhaontú’) (i) féachaint le haonfhoirmeacht a bhaint amach sa reachtaíocht náisiúnta agus idirnáisiúnta maidir le saintréithe fisiciceimiceacha agus orgánaileipteacha olaí olóige, olaí prabhaite olóige agus ológa boird chun aon bhacainn trádála a chosc (ii) tabhairt faoi ghníomhaíochtaí i réimse na tástála fisiciceimicí agus orgánaileiptí chun cur leis an eolas maidir le comhdhéanamh agus saintréithe cáilíochta táirgí olóige, d’fhonn na caighdeáin idirnáisiúnta a chomhdhlúthú, agus (iii) ról Chomhairle Idirnáisiúnta na nOlóg a neartú mar fhóram barr feabhais don chomhphobal eolaíoch idirnáisiúnta i réimse na n‑ológ agus na hola olóige.

Tháinig leagan athnuaite an Chomhaontaithe sin i bhfeidhm an 1 Eanáir 2017.

Is páirtí é an tAontas Eorpach sa Chomhaontú.

2.2.Comhairle na gComhaltaí

Is í Comhairle Chomhaltaí Chomhairle Idirnáisiúnta na nOlóg (‘Comhairle na gComhaltaí’) an t‑údarás agus an comhlacht cinnteoireachta is airde de IOC agus déanfaidh sí na cumhachtaí agus feidhmithe sin go léir is gá a fheidhmiú chun cuspóirí an Chomhaontaithe sin a bhaint amach. Mar pháirtí sa Chomhaontú, is comhalta é an tAontas Eorpach de IOC agus déantar ionadaíocht thar a cheann ar Chomhairle na gComhaltaí. De bhun Airteagal 19(2) de Chomhaontú IOC, is féidir le Comhairle na gComhaltaí cinntí a dhéanamh lena leasaítear Iarscríbhinní Chomhaontú IOC. I gcomhréir le hAirteagal 10(3) de Chomhaontú IOC, is de chomhthoil a ghlacfaidh Comhairle na gComhaltaí cinntí maidir le haon leasú ar an gComhaontú.

2.3.An gníomh atá beartaithe ag Comhairle na gComhaltaí

An 29 Aibreán 2022, tharchuir Rúnaíocht Feidhmiúcháin IOC chuig a Comhaltaí téacs cinnidh maidir le ceimic agus caighdeánú atá le glacadh ag Comhairle na gComhaltaí. Is é is cuspóir don ghníomh atá beartaithe an chatagóir Gnáthola Olóige Íon a bhaint d’Iarscríbhinn B a ghabhann le Comhaontú IOC, ón 1 Eanáir 2026 ar aghaidh. De bhun Airteagal 20(1) den Chomhaontú, tá na hainmniúcháin in Iarscríbhinn B agus Iarscríbhinn C de Chomhaontú IOC infheidhme maidir le trádáil idirnáisiúnta na gComhaltaí. Leis an ngníomh atá beartaithe, leasófar ar an gcaoi sin Iarscríbhinn B a ghabhann le Comhaontú IOC.

Tá téacs an chinnidh sa Doiciméad Inmheánach Oibre de chuid an Choimisiúin a ghabhann leis an togra seo.

Le linn an 115ú seisiún de IOC (Meitheamh 2022), d’iarr an tAontas glacadh an chinnidh a chur siar, ós rud é nach raibh sé in ann a fhormheas a thabhairt (bhí am ag teastáil chun an seasamh atá le glacadh thar ceann an Aontais a ghlacadh). Dá bhrí sin, glacfar an seasamh a shonraítear sa Chinneadh seo thar ceann an Aontais ag an 116ú seisiún de IOC i mí na Samhna 2022, nó faoi chuimsiú nós imeachta a d’fhéadfadh a bheith ann um ghlacadh ag Comhairle na gComhaltaí trí chomhfhreagras a mhalartú, de bhun Airteagal 10(6) den Chomhaontú, roimh an gcéad ghnáthsheisiún eile dá cuid i mí na Samhna 2022.

3.An seasamh atá le glacadh thar ceann an Aontais

Leis an gcinneadh atá le glacadh ag Comhairle na gComhaltaí, modhnófar Iarscríbhinn B a ghabhann le Comhaontú IOC trí dheireadh a chur leis an gcatagóir Gnáthola Olóige Íon, agus tiocfaidh sé i bhfeidhm an 1 Eanáir 2026. Beidh gá le cinneadh breise ó Chomhairle na gComhaltaí ag an am sin, chun an chatagóir sin agus na paraiméadair ghaolmhara a bhaint de Chaighdeán Trádála IOC le haghaidh Ola Olóige agus Ola Phrabhaite Olóige.

Níl aon chatagóir ola olóige den sórt sin ann i Rialachán (AE) Uimh. 1308/2013 ó Pharlaimint na hEorpa agus ón gComhairle. Dá bhrí sin, luíonn an cinneadh thuasluaite le beartas an Aontais a mhéid a bhaineann le caighdeáin maidir le margaíocht táirgí talmhaíochta mar a fhoráiltear i dTeideal II de Chuid II de Rialachán (AE) Uimh. 1308/2013 ó Pharlaimint na hEorpa agus ón gComhairle.

Agus an próiseas cinnteoireachta laistigh de Chomhairle na gComhaltaí de IOC á chur san áireamh, tá gá le seasamh ón Aontas chun an cinneadh dá bhforáiltear san Iarscríbhinn a ghlacadh.

4.Bunús dlí